Mere end 1.500.000 seere hver søndag kan få enhver kanalchef til at falde bagover af hed begejstring. Ulla Pors fra DR1 er ingen undtagelse.
Og hun lægger gerne programflade til endnu en omgang med sammenbidte Sarah Lund.
– Hvis det kreative hold bag 'Forbrydelsen' har mere i sig, så er vi da klar til at se positivt på en treer, siger hun.
Hverken hovedforfatter Søren Sveistrup eller skuespiller Sofie Gråbøl har endnu besluttet, om de har lyst til endnu en sæson.
Blandt ekstrabladet.dk's læsere er der ingen tvivl at spore. Her mener hele 80 procent af de adspurgte, at DR skal skynde sig at digte videre på historien om Sarah Lund.
DR har dog slet ikke mulighed for at sende 'Forbrydelsen III' før 2011.